Priekšlikums PADOMES LĒMUMS par Eiropas Savienības nostāju Enerģētikas kopienas Ministru padomē (Belgradā, 2013. gada 24. oktobrī) /* COM/2013/0613 final - 2013/0301 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Enerģētikas kopienas Ministru padomes 11. sanāksme notiks Belgradā (Serbijā) 2013. gada 24. oktobrī. Eiropas Savienības nostāja attiecībā uz lēmumiem, kas iekļauti sanāksmes darba kārtībā, ir jānosaka saskaņā ar Līguma par Eiropas Savienības darbību 218. panta 9. punktu un atbilstoši noteikumiem Padomes 2006. gada 29. maija Lēmumā 2006/500/EK, lai Eiropas Kopiena noslēgtu Enerģētikas kopienas līgumu (turpmāk "Līgums"). Saskaņā ar Lēmuma 2006/500/EK 6. pantu Eiropas Savienības nostāju Ministru padomē pauž Eiropas Komisijas pārstāvis. Šis Padomes lēmuma priekšlikums aptver visus darba kārtībā iekļautos punktus, par kuriem paredzēts pieņemt Ministru padomes lēmumu vai kuros jāpieņem ES nostāja. Komisija uzskata, ka par pārējiem Ministru padomes darba kārtības punktiem nav nepieciešamas konsultācijas Eiropas Savienības deklarācijas pieņemšanai, kā paredzēts Enerģētikas kopienas Ministru padomes sanāksmju sagatavošanas darba metodēs, par ko panākta Komisijas un Padomes dienestu vienošanās (14623/07). 2. DARBA KĀRTĪBAS PROJEKTS AR NORĀDĒM 2.1. Budžeta jautājumi (saskaņā ar A punktiem, bez debatēm) 2012. gada finanšu atskaites apstiprināšana. Komisija apstiprina direktora finanšu atskaiti par 2012. gadu, pamatojoties uz 2012. gada 31. decembra revīzijas ziņojumu, Budžeta komitejas 2012. gada revīzijas ziņojumu un direktora ziņojumu par budžeta izpildi. 2014.–2015. gada budžeta un finanšu iemaksu apstiprināšana. Komisija apstiprina 2014.–2015. gada budžetu ar nosacījumu, ka budžeta lēmējinstitūcija apstiprina attiecīgās apropriācijas abiem gadiem. Budžets atbilst Komisijas priekšlikumam, kas pieņemts ar Komisijas 2013. gada 29. maija lēmumu (SEC(2013) 3061 final). Kopējais budžets 2014. gadā nepārsniedz EUR 3 448 810 un 2015. gadā – EUR 3 517 786. Šīs summas ir palielinājušās (par 3,2 % un 5,2 %) salīdzinājumā ar 2013. gadam apstiprināto budžetu. Sekretariāta sagatavotajā budžeta projektā ietvertie budžeta pieņēmumi budžeta palielināšanu pamato, norādot, piemēram, uz to, ka paplašinājušās Enerģētikas kopienas darbības un tās struktūru, it sevišķi Sekretariāta, pienākumi. Eiropas Komisija arī piekrīt grozījumiem Enerģētikas kopienas līguma IV pielikumā, kurā noteiktas Eiropas Savienības un visu līgumslēdzēju pušu iemaksas budžetā. Pēc Horvātijas Republikas pievienošanās Eiropas Savienībai tās finansiālo iemaksu Enerģētikas kopienas budžetā (0,40 %) sedz Eiropas Savienība. 2.2. Enerģētikas kopienas 2014.–2015. gada darba programmas pieņemšana (saskaņā ar A punktiem, bez debatēm) Eiropas Komisija apstiprina Enerģētikas kopienas 2014.-2015. gada darba programma, ko ierosinājis Sekretariāts un Pastāvīgā augsta līmeņa grupa apstiprinājusi 2013. gada 19. jūnijā. Šī darba programma ir turpinājums līdzšinējam darbam un aptver visas darbības jomas. 2.3. Energoefektivitātes direktīvas īstenošana Enerģētikas kopienas acquis patlaban ietver Eiropas Parlamenta un Padomes Direktīvu 2006/32/EK par enerģijas galapatēriņa efektivitāti un energoefektivitātes pakalpojumiem, Eiropas Parlamenta un Padomes Direktīvu 2010/31/ES par ēku energoefektivitāti un Eiropas Parlamenta un Padomes Direktīvu 2010/30/ES par enerģijas un citu resursu patēriņa norādīšanu ražojumiem, kas saistīti ar energopatēriņu, izmantojot etiķetes un standarta informāciju par precēm, kā arī astoņas īstenošanas regulas. Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, cita starpā, groza Direktīvu 2010/30/ES un atceļ Direktīvu 2006/32/EK. ES energoefektivitātes tiesību aktu attīstību apsprieda bijusī Energoefektivitātes darba grupa un tās darba turpinātāja − Energoefektivitātes koordinācijas grupa, un tika atzīts, ka būtu vēlams, lai līgumslēdzējas puses uzsāktu Direktīvas 2012/27/ES agrīnu īstenošanu. Ierosinātais ieteikums par Ministru padomes darba kārtību ir pirmais solis virzībā uz turpmāka saistoša lēmuma pieņemšanu, un tajā izklāstīti uzdevumi, kas jāuzņemas līgumslēdzējām pusēm. Šī pieeja līdzinās tai, kas jau agrāk īstenota saistībā ar Direktīvu 2009/28/EK par atjaunojamo energoresursu izmantošanas veicināšanu. Ieteikuma projektā ietverti arī daži Enerģētikas kopienas Sekretariāta ierosināti grozījumi, kas ļautu līgumslēdzējām pusēm pakāpeniski īstenot direktīvas prasības. Pastāvīgās augsta līmeņa grupas 2013. gada 19. jūnija sanāksmē tika precizēts, ka šie grozījumi neietekmē turpmākā saistošā lēmuma saturu. Ieteikuma projektā skaidri norādīts, ka dažādie pienākumi, kas jāizpilda līgumslēdzējām pusēm, ir identiski Direktīvā 2012/27/ES noteiktajiem pienākumiem. Komisija atbalsta pieņemšanu. Tā kā ieteikums pamatojas uz Līguma II sadaļu, Eiropas Savienība nebalso. 2.4 Direktīva par lielām sadedzināšanas iekārtām / rūpnieciskajām emisijām Vides darba grupa ziņojumā Ministru padomei pagājušajā gadā Budvā norādīja uz grūtībām, ar ko saskaras līgumslēdzējas puses, un nepieciešamību atļaut zināmu elastīgumu, īstenojot Direktīvu 2001/80/EK par ierobežojumiem attiecībā uz emisijām no lielām sadedzināšanas iekārtām, kuru drīz atcels un aizstās ar Direktīvu 2010/75/ES par rūpnieciskajām emisijām (piesārņojuma integrēta novēršana un kontrole). Pamatojoties uz to, Komisija iesniedza Ministru padomei priekšlikumu par lēmumu par Direktīvas 2001/80/EK īstenošanu un par Direktīvas 2010/75/ES III nodaļas, V pielikuma un 72. panta 3. un 4. punkta īstenošanu, un par Līguma 16. panta un II pielikuma grozījumiem. Komisijas priekšlikumu apsprieda Pastāvīgās augsta līmeņa grupas 2013. gada 19. jūnija sanāksmē, kurā vairākums līgumslēdzēju pušu lūdza mainīt Komisijas priekšlikumu, proti, iekļaut iespēju to nepiemērot atsevišķām iekārtām un grozīt dažus datumus, kas saistīti ar emisiju samazināšanas valsts plāna piemērošanu. Runājot par Direktīvu 2010/75/ES, valdīja vispārēja vienprātība par 2018. gada termiņu jaunām iekārtām, savukārt ierosinātais 2022. gada termiņš esošajām iekārtām tika uzskatīts par pārāk agru. Vides darba grupas sanāksmē septembra sākumā notiks padziļināta apspriešana, ņemot vērā notiekošā pētījuma rezultātus. Pastāvīgā augsta līmeņa grupa vienojās turpināt un pabeigt diskusiju par šo jautājumu oktobra sanāksmē, kas norisināsies dienu pirms Ministru padomes sanāksmes. Komisija atbalsta šādus lēmumus par darba kārtībā ietvertajiem jautājumiem. - Direktīva par lielām sadedzināšanas iekārtām (LCP direktīva) – (Direktīvas 2001/80/EK pielāgojumi): lēmuma pamatā ir Līguma II sadaļa, un, kā norādīts 80. pantā, katrai līgumslēdzējai pusei ir viena balss. Tādējādi Eiropas Savienība, kas nav līgumslēdzēja puse, nebalso, tomēr saskaņā ar Līguma 79. pantu Eiropas Komisija var mainīt vai atsaukt savu priekšlikumu jebkurā brīdī tās procedūras laikā, kuras rezultātā tiek pieņemti pasākumi. Komisija vienojas par emisijas samazināšanas valsts plāna (ESVP) atsauces perioda grozījumiem (periods beidzas 2012. gadā, nevis 2010. gadā) un par definīcijas "esošā iekārta" grozījumu (atsauces datums: 1993. gada 1. janvāris, nevis 1987. gada 1. jūlijs). Komisija arī vienojas par vienu no turpmāk norādītajām iespējām, kuru mērķis ir sniegt līgumslēdzējām pusēm zināmu elastīgumu prasīto mērķu sasniegšanas labad: i) ar ESVP saistīto noteikumu grozījums, kas ļauj noteikt maksimālo apjomu, kurš lineāri samazinās laikā no 2018. gada līdz dienai, kad stājas spēkā Direktīvas par rūpnieciskajām emisijām (IED direktīva) robežvērtības. 2018. gadā kopējās emisijas no ESVP iekļautajām iekārtām nedrīkst par vairāk kā 25 % pārsniegt emisijas, kas līdzvērtīgas LCP direktīvas robežvērtībām. ESVP pēdējā gadā kopējās emisijas būtu līdzvērtīgas tām emisijām, kas tiktu panāktas, piemērojot IED robežvērtības katrai atsevišķai iekārtai; ii) iespēja nepiemērot attiecīgos noteikumus atsevišķām iekārtām, paredzot tādu ierobežojumu, ka šo iespēju nepiemēro iekārtām, kuras paredzēts slēgt pirms 2018. gada 1. janvāra un par kuru slēgšanas datumu attiecīgās iestādes panākušas divpusēju vienošanos ar Eiropas Savienību un/vai starptautiskajiem līdzekļu devējiem. Komisija lūdz Ministru padomes lēmumā iekļaut noteikumu, kas paredz, ka izņēmumu pēc līgumslēdzējas puses pamatota pieprasījuma atļauj Ministru padome ar dalībnieku balsu vairākumu, turklāt Eiropas Savienībai jābalso "par". - Direktīva par rūpnieciskajām emisijām (Direktīvas 2010/75/ES pieņemšana): Komisija atbalsta to, ka Enerģētikas kopiena pieņem šo direktīvu, īstenošanas termiņu esošām iekārtām nosakot ne vēlāku kā 2024. gada 1. janvāris. Komisija piekrīt Līguma 16. panta un II pielikuma grozījumam, pamatojoties uz sarunu pilnvarām, kuras Padome piešķīrusi dd.mm.2013. 2.5. Līguma īstenošana Komisija atzinīgi vērtē Sekretariāta sagatavoto gada īstenošanas ziņojumu un novērtējumu par līgumslēdzēju pušu atbilstību Enerģētikas kopienas acquis. No ministriem tiek gaidīti ziņojumi par jaunākajiem notikumiem valstī, galvenokārt no likumdošanas viedokļa. Komisijai vajadzētu virzīt debates un galveno uzmanību vērst uz Enerģētikas kopienas galvenā mērķa sasniegšanu, proti, uz atvērtu, pārredzamu un konkurētspējīgu nacionālo enerģijas tirgu izveidi, kurus var integrēt reģionāli, lai radītu Eiropas mēroga enerģijas tirgu. Runājot par pamatoto pieprasījumu lietā ECS-8/11 pret Bosniju un Hercegovinu, ko Sekretariāts iesniedzis saskaņā ar Enerģētikas kopienas dibināšanas līguma 90. pantu, Komisija piekrīt Ministru padomes lēmumam, ar ko paziņo, ka šī līgumslēdzēja puse ir pārkāpusi Enerģētikas kopienas acquis attiecīgos noteikumus par gāzi ("otrā pakete"), saskaņā ar Sekretariāta pieprasījumu. Ja, ņemot vērā atzinumu, ko sniegs Strīdu izšķiršanas padomdevēja komiteja, Komisija uzskata, ka pastāv šaubas par to, vai iespējamie pārkāpumi patiešām ir izdarīti, tā lūdz Ministru padomi pieņemt lēmumu par šo jautājumu ar rakstisku procedūru vēlāk, bet jebkurā gadījumā līdz 30. novembrim, lai dotu pietiekami ilgu laiku pieņemt vienotu ES nostāju, kas pamatojas uz rūpīgu lietas novērtējumu, kuru veic Eiropas Komisijas un Eiropadomes juridiskie dienesti. 2.6. Enerģētikas stratēģija – projekti, kas ir Enerģētikas kopienas interesēs (PECI) Komisija apstiprina PECI sarakstu, ko ierosinājusi Enerģētikas stratēģijas darba grupa un kas apstiprināts Pastāvīgās augsta līmeņa grupas 2013. gada 19. jūnija sanāksmē. Komisija aicina līgumslēdzējas puses veikt visus nepieciešamos pasākumus, lai veicināto šo projektu ātru īstenošanu. Šajā ziņā tā atzinīgi vērtē Enerģētikas kopienas Regulatīvās padomes ierosinātos regulatīvos investīciju stimulus un atbalsta to apstiprināšanu Ministru padomē, uzsverot nepieciešamību paplašināt valstu regulatoru sadarbību. Tā precizē, ka ierosinātie stimuli – kas jānorāda Ministru padomes secinājumu pielikumā – nav izsmeļoši un var tikt pārskatīti, ņemot vērā Eiropas Savienībā notiekošās diskusijas. Komisija ņem vērā to, ka citus projektus, kas tika izvirzīti iekļaušanai PECI sarakstā, atzina par atbilstīgiem, lai darba grupa tos varētu novērtēt, un ka šiem projektiem ir sava vērtība, lai gan tie netika iekļauti PECI sarakstā. Komisija piekrīt aicināt Sekretariātu pārskatīt katra PECI īstenošanas gaitu un aicināt EKRP pārskatīt to, kā regulatīvā sadarbība vai šādas sadarbības trūkums ietekmē projektu īstenošanu. Par abu darbību rezultātiem jāsniedz ziņojums Ministru padomei 2014. gada oktobrī. Ja šādā pārskatīšanā atklājas, ka konkrēta projekta īstenošanā redzami panākumi nav gūti tādu iemeslu dēļ, par ko ir atbildīgs projekta attīstītājs, Ministru padome apsver PECI statusa atsaukšanu. Komisija piekrīt, ka tad, ja PECI saraksts izrādīsies iedarbīgs līdzeklis projektu attīstības veicināšanai, sarakstu atjauninās reizi 2-3 gados. 2.7. Enerģētikas kopienas līgums pēc 2016. gada Komisija piedalās ministru debatēs, ievērojot Komisijas 2011. gada ziņojumu par Enerģētikas kopienu[1] un ES Padomes secinājumus par ES politikas ārējās dimensijas stiprināšanu[2]. Komisija atbalsta Enerģētikas kopienas līguma termiņa pagarināšanu vēl uz 10 gadiem, pamatojoties uz minētā līguma 97. pantu. Lēmums pusēm (astoņas līgumslēdzējas puses un Eiropas Savienība) jāpieņem vienprātīgi. Ja vienprātību panākt neizdodas, Līguma piemērošanu var turpināt starp pusēm, kas balsoja par termiņa pagarināšanu, ar nosacījumu, ka tādas ir vismaz divas trešdaļas pušu. Komisija atbalsta Augsta līmeņa pārdomu grupas izveidi. Šī grupa tiks pilnvarota novērtēt Līguma darbību un ierosināt iespējamos uzlabojumus šajā starptautiskajā organizācijā, tostarp Līguma grozījumus, ja tādi būtu vajadzīgi. Grupa regulāri sniegs ziņojumu Pastāvīgajai augsta līmeņa grupai un izklāstīs savus secinājumus Ministru padomes sanāksmē 2014. gada oktobrī Kijevā. 2.8. Citi lēmumi (saskaņā ar A punktiem, bez debatēm) Komisija atbalstīs šādus lēmumus: - Procedūras akta 2006/01/MC-EnC (Ministru padomes reglaments) grozījumi, ar ko ievieš divu gadu darba programmas pieņemšanu saskaņā ar divu gadu budžetu, - sociālās stratēģijas īss izklāsts, ievērojot Sociālā foruma 2012. gada un 2013. gada secinājumus. Komisija atbalsta to, ka Enerģētikas kopiena pieņem Komisijas 2013. gada 13. februāra Regulu (ES) Nr. 147/2013, ar ko attiecībā uz ikmēneša un ikgadējās enerģētikas statistikas atjauninājumu īstenošanu Enerģētikas kopienā groza Eiropas Parlamenta un Padomes Regulu (EK) Nr. 1099/2008 par enerģētikas statistiku. Tā kā lēmums pamatojas uz Līguma II sadaļu, Eiropas Savienība nebalso. Komisija arī apstiprinās secinājumus, kas pieņemti Pastāvīgās augsta līmeņa grupas sanāksmēs, kuras notikušas kopš 2012. gada Ministru padomes. 2013/0301 (NLE) Priekšlikums PADOMES LĒMUMS par Eiropas Savienības nostāju Enerģētikas kopienas Ministru padomē (Belgradā, 2013. gada 24. oktobrī) EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 194. pantu un 218. panta 9. punktu, ņemot vērā Padomes 2006. gada 29. maija Lēmumu 2006/500/EK, lai Eiropas Kopiena noslēgtu Enerģētikas kopienas līgumu[3], un jo īpaši tā 4. un 5. pantu, ņemot vērā Eiropas Komisijas priekšlikumu, IR NOLĒMUSI ŠĀDI. 1. pants Ņemot vērā to, ka 2013. gada 24. oktobrī Belgradā notiks Enerģētikas kopienas Ministru padomes 11. sanāksme, šā lēmuma pielikumā ir izklāstīta Eiropas Savienības nostāja jautājumos, uz kuriem attiecas Līguma par Eiropas Savienības darbību 218. panta 9. punkts. Briselē, Padomes vārdā – priekšsēdētājs PIELIKUMS Eiropas Savienības nostāja 1. Eiropas Savienība apstiprina: · Enerģētikas kopienas Sekretariāta direktora finanšu atskaiti par 2012. gadu; · 2014.-2015. gada budžetu ar nosacījumu, ka budžeta lēmējinstitūcija apstiprina attiecīgās apropriācijas abiem gadiem; · Enerģētikas kopienas 2014.–2015. gada darba programmu; · Enerģētikas kopienas līguma IV pielikuma grozījumus attiecībā uz pušu iemaksām Enerģētikas kopienas budžetā un it sevišķi – ES iemaksas palielināšanu par 0,40 %, kas atbilst iemaksai, ko patlaban maksā Horvātija; · Enerģētikas kopienas līguma 16. panta un II pielikuma grozījumus saskaņā ar Padomes 2013. gada dd. mm lēmumu, ar ko Komisiju pilnvaro Eiropas Savienības vārdā risināt sarunas par Enerģētikas kopienas līguma grozījumiem; · Ministru padomes lēmumu, ar ko paziņo, ka Bosnija un Hercegovina ir pārkāpusi Enerģētikas kopienas acquis noteikumus par gāzi (pārkāpums norādīts Sekretariāta pamatotajā pieprasījumā), tiktāl, ciktāl iespējamais pārkāpums apstiprināts Strīdu izšķiršanas padomdevējas komitejas atzinumā. Viedokļu nesakritības gadījumā Eiropas Savienība lūdz atlikt lēmuma pieņemšanu uz laiku ne vēlāk par 2013. gada 30. novembri; · Enerģētikas stratēģijas darba grupas ierosināto PECI sarakstu. Tā apstiprina EKRP ierosinātos regulatīvos investīciju stimulus, kas nav izsmeļoši un var tikt pārskatīti, ņemot vērā Eiropas Savienībā notiekošās diskusijas; · Enerģētikas kopienas līguma termiņa pagarināšanu vēl uz 10 gadiem; · Augsta līmeņa pārdomu grupas izveidi. Šī grupa tiks pilnvarota novērtēt Līguma darbību un ierosināt iespējamos uzlabojumus šajā starptautiskajā organizācijā, tostarp Līguma grozījumus, ja tādi būtu vajadzīgi; · Procedūras akta 2006/01/MC-EnC (Ministru padomes reglaments) grozījumus, ar ko ievieš divu gadu darba programmas pieņemšanu; · sociālās stratēģijas īsu izklāstu. 2. Eiropas Savienība atbalsta: · to, ka Enerģētikas kopienas līgumslēdzējas puses, pamatojoties uz Ministru padomes ieteikumu, īsteno Eiropas Parlamenta un Padomes 2012. gada 25. oktobra Direktīvu 2012/27/ES par energoefektivitāti kā pirmo soli virzībā uz saistoša tiesību akta pieņemšanu nākotnē; · Direktīvas 2001/80/EK par ierobežojumiem attiecībā uz emisijām no lielām sadedzināšanas iekārtām pielāgojumu pieņemšanu, kā arī to, ka Enerģētikas kopienas līgumslēdzējas puses īsteno Direktīvas 2010/75/ES par rūpnieciskajām emisijām (piesārņojuma integrēta novēršana un kontrole) III nodaļu, V pielikumu un 72. panta 3. un 4. punktu. Pamatojoties uz to, Komisija iesniedza Ministru padomei lēmuma priekšlikumu par Direktīvas 2001/80/EK īstenošanu, par Direktīvas 2010/75/ES īstenošanu un par Līguma 16. panta un II pielikuma grozījumiem; · to, ka Enerģētikas kopiena pieņem Komisijas 2013. gada 13. februāra Regulu (ES) Nr. 147/2013, ar ko attiecībā uz ikmēneša un ikgadējās enerģētikas statistikas atjauninājumu īstenošanu Enerģētikas kopienā groza Eiropas Parlamenta un Padomes Regulu (EK) Nr. 1099/2008 par enerģētikas statistiku. [1] Komisijas ziņojums Eiropas Parlamentam un Padomei saskaņā ar 7. pantu Lēmumā 2006/500/EK (Enerģētikas kopienas līgums) (COM(2011)105 galīgā redakcija). [2] 3127. Transporta, telekomunikāciju un enerģētikas padomes sanāksme (enerģētikas jautājumi) Briselē 2011. gada 24. novembrī. [3] OV L 198, 20.7.2006., 15. lpp.